# TUPO NAYE: Pep na City, City na Pep

## Muktasari:

**Mkataba wa sasa wa kocha huyo utafikia tamati Juni mwakani lakini inaripotiwa kuwa mkataba mpya wa mwaka mmoja ambao Guardiola amewekewa mezani, ameukubali na hivyo atakuwepo klabuni hapo hadi Juni, 2026.**

**MANCHESTER,ENGLAND: **KOCHA wa Manchester City, Pep Guardiola amekubali kubaki katika timu hiyo kwa mwaka mmoja zaidi baada ya kukubali ofa ya mkataba mpya mwanzoni mwa wiki hii.

Mkataba wa sasa wa kocha huyo utafikia tamati Juni mwakani lakini inaripotiwa kuwa mkataba mpya wa mwaka mmoja ambao Guardiola amewekewa mezani, ameukubali na hivyo atakuwepo klabuni hapo hadi Juni, 2026.

Na mkataba huo mpya utamfanya Guardiola kutimiza miaka 10 ya kuitumikia Manchester City kwa vile alijiunga nayo 2016.

Tangu alipojiunga na Manchester City, Guardiola ameweka rekodi ya kuwa kocha aliyefanikiwa zaidi katika historia ya klabu hiyo akitwaa mataji 18 ambapo kati ya hayo, sita ni ya Ligi Kuu England (EPL)

Katika kipindi cha miaka nane ambacho ameinoa Manchester City, ameifanya timu hiyo kuwa klabu ya pili England kutwaa mataji matatu kwa mpigo katika msimu mmoja ambayo ni EPL, Kombe la FA na Ligi ya Mabingwa Ulaya.

Man City pia imekuwa timu ya kwanza ya kiume ya England kutwaa mataji manne ndani ya msimu mmoja huku pia ikiweka rekodi ya kuvuna pointi 100 katika msimu mmoja wa Ligi Kuu England.

Kwa sasa Manchester City inashika nafasi ya pili kwenye msimamo wa EPL ikizidiwa kwa pointi tano na vinara Liverpool huku ikiwa na maumivu ya kupoteza mechi nne mfululizo katika mashindano yote .

Hiyo ni mara ya kwanza kwa Guardiola kupokea vichapo katika mechi nne mfululizo katika maisha yake ya ukocha.

Msimu wa kwanza kwa Guardiola ndani ya Manchester City ulikuwa mgumu kwa Mhispania huyo baada ya kumaliza bila kutwaa taji lolote, lakini mambo yalibadilika baadaye kutokana na idadi kubwa ya mataji ambayo timu hiyo imetwaa ikiwa na kocha huyo.

Makali yake yalianzia katika msimu wa 2017/2018 alipoiongoza timu hiyo kutwaa mataji mawili moja likiwa la EPL na lingine la Calabao huku timu yake ikimaliza na pointi 100 katika msimamo wa ligi.

Msimu wa 2018/2019, Manchester City iliandika historia ya kuwa timu ya kwanza England kushinda mataji ya mashindano yote matatu ya ndani ambayo ni Ligi Kuu, FA na Calabao.

Msimu wa 2019/2020, Man City ilipata taji moja tu ambalo ni Calabao na msimu wa 2020/2021 ilishinda mataji manne.

Kuanzia hapo na kuendelea, Guardiola ameendelea kuzidisha idadi ya mataji ndani ya timu hiyo na kuifanya ifikishe 18 hadi sasa.